### NN 124/2025 (26.9.2025.), Odluka o naknadi za razvoj trgovačkog društva VODOVOD HRVATSKO PRIMORJE d.o.o.

VODOVOD HRVATSKO PRIMORJE d.o.o.

1776

Na temelju članka 52. Zakona o financiranju vodnoga gospodarstva, (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19, 36/24) i članka 23. stavka 1. postavka 4. Zakona o vodnim uslugama (»Narodne novine« br. 66/19), Skupština trgovačkog društva VODOVOD HRVATSKO PRIMORJE d.o.o. na sjednici održanoj 23. rujna 2025. godine dvostrukom većinom glasova u skladu s člankom 24. stavkom 2. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga VODOVOD HRVATSKO PRIMORJE d.o.o. (dalje u tekstu: javni isporučitelj vodnih usluga), koje čine područja sljedećih jedinica lokalne samouprave: gradovi Novalja i Senj te Općina Karlobag u Ličko-senjskoj županiji, Grad Rab i Općina Lopar u Primorsko-goranskoj županiji, dio općine Kolan i općine Povljana u Zadarskoj županiji, plaća se naknada za razvoj sustava javne vodoopskrbe.

Članak 2.

Obveznik naknade za razvoj je korisnik vodne usluge javne vodoopskrbe.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u zajedničkom i posebnom dijelu te u visinama izraženim u eurima po osnovici iz članka 3. ove Odluke (EUR/m3), kako slijedi:

|  |  |  |  |
| --- | --- | --- | --- |
| Red. br. | Jedinica lokalne samouprave | Naknada za razvoj (EUR/m3) | |
| Zajednički dio  (NZR-Z) | Posebni dio  (NZR-P) |
| 1. | Senj | 0,27 | 0,40 |
| 2. | Rab | 0,27 | 0,50 |
| 3. | Novalja | 0,27 | 0,50 |
| 4. | Karlobag | 0,27 | 0,20 |
| 5. | Povljana | 0,27 | 0,60 |
| 6. | Lopar | 0,27 | 0,50 |
| 7. | Kolan (dio kojim upravlja Podružnica Novalja) | 0,27 | 0,50 |

Zajednički dio naknade za razvoj se plaća na cijelom uslužnom području, a prikupljena sredstva koriste se za dijelove sustava javne vodoopskrbe koji služe korisnicima vodnih usluga na cijelom uslužnom području ili njegovu pretežitom dijelu i to do otplate kredita za izgradnju paralelnog transportnog cjevovoda Hrmotine – Stinica.

Zajednički dio naknade za razvoj obračunavat će se i za isporučenu vodu na uslužnom području kojim upravlja KD PAG d.o.o. Pag.

Posebni dio naknade za razvoj se plaća na području jedinice lokalne samouprave, a prihodi od nje koriste se za dijelove sustava javne vodoopskrbe koji služe isključivo korisnicima vodnih usluga na području te jedinice lokalne samouprave.

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2025. – 2028., koji je objavljen na internetskoj stranici www.vhp.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 8.

Nadzor nad obračunom, naplatom i trošenjem naknada za razvoj provodi Služba za financijske i računovodstvene poslove VODOVOD HRVATSKO PRIMORJE d.o.o.

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 10.

Ova odluka bit će na snazi do 30. lipnja 2026. godine.

Članak 11.

Ova Odluka stupa na snagu prvoga dana u mjesecu nakon mjeseca u kojem je objavljena u »Narodnim novinama«.

Članak 12.

Stupanjem na snagu ove Odluke, prestaje važiti:

– Odluka o naknadi za razvoj komunalnih vodnih građevina trgovačkog društva VODOVOD i ODVODNJA d.o.o. Senj, Splitska 2, klasa: 325-08/22-01/02, urbroj: 2125-02-02-1-22-1 od 29. lipnja 2022. (»Narodne novine« br. 129/22),

– Odluka o naknadi za razvoj donesena od skupštine KOMUNALIJE d.o.o. Novalja 7. srpnja 2023. (»Narodne novine« br. 77/23),

– Odluka o naknadi za razvoj komunalnih vodnih građevina na području Općine Povljana donesena od skupštine Vodovod Povljana d.o.o., 20. lipnja 2022. (»Narodne novine« br. 114/22).

Broj: 786/25-4
 Senj, 23. rujna 2025.

Predsjednik Skupštine
 Nikola Grgurić, v. r.